Mijiet ta' attivisti fil-Polonja u l-Litwanja qed isejħu għall-ħelsien mill-arrest ta' Roman Protasevich, il-ġurnalist ta' 26 sena li ġie arrestat flimkien mat-tfajla tiegħu. L-arrest ta' Protasevich sar wara li titjira ta' Ryanair lejn il-Litwanja ġiet iddevjata lejn il-kapitali Belarussa Minsk. Protasevich u t-tfajla tiegħu, Sofia Sapega, kienu fuq titjira li telqet mill-Greċja l-Ħadd li għadda, meta ajruplan tal-militar intbagħat biex jeskortahom lejn l-ajruport ta' Minsk bl-iskuża li kien hemm theddida ta' bomba. L-attivisti nġabru jipprotestaw ilbieraħ wara li l-Kap tal-Oppożizzjoni tal-Belarussja, Svyatlana Tsikhanouskaya, sejħet għal Jum Globali ta' Solidarjetà mal-ġurnalist żagħżugħ. Il-ġemgħa fil-Polonja xejret il-bandiera tal-oppożizzjoni Belarussa, u għolliet kartelluni bil-kliem Libertà għall-Belarussja. Il-President tal-Belarussja Alexander Lukashenko, li ilu 27 sena fil-poter, ġie deskritt bħala l-aħħar dittatur tal-Ewropa. Il-pajjiż li kien parti mill-Unjoni Sovjetika, ilu mill-elezzjoni ta' Awwissu f'inkwiet politiku. Filwaqt li Lukashenko jgħid li rebaħ dik l-elezzjoni, l-Oppożizzjoni akkużatu li bagħbas l-elezzjoni favurih. L-arrest ta' Protasevich u Sapega qanqal rabja mad-dinja kollha, b'aktar protesti organizzati f'pajjiżi oħra fl-Ewropa kif ukoll fl-Istati Uniti u l-Awstralja. Mexxejja tal-Unjoni Ewropea qablu li jimponi diversi restrizzjonijiet tal-avjazzjoni fuq il-Belarussja, hekk kif Ministri tal-Unjoni bdew b'taħditiet biex dwar il-possibiltà ta' sanzjonijiet ekonomiċi fuq il-Belarussja. .td_uid_3_60b35c1523d19_rand.td-a-rec-img{text-align:left}.td_uid_3_60b35c1523d19_rand.td-a-rec-img img{margin:0 auto 0 0}